Maria Oliver: "El govern de la ciutat es comença a sentir incòmode en alguns temes"
Channel: CUP Granollers
Date: 2015-11-22

El passat 18 de novembre el programa Busquem Respostes de VOTV va entrevistar a la regidora de la Crida per Granollers-CUP, Maria Oliver.

La portaveu del grup municipal anticapitalista va parlar sobre l'entrada dels 2 regidors al consistori, què és i com funciona actualment la CUP i quina feina vol fer la Crida per Granollers-CUP a l'Ajuntament.

Va comentar l'èxit de la campanya "Fora noms feixistes" amb la retirada del nom de la plaça Manuel Montañá i també va explicar la posició de la CUP respecte l'enfocament dels pressupostos i el pla de xoc: "és insuficient si no pot atendre de manera immediata les necessitats d'habitatge de les famílies". Seguidament va ressaltar que les dinàmiques internes del consistori no respecten els tempos establerts per normativa i que no permeten, així, un treball òptim per part dels grups de l'oposició.

Finalment, preguntada per la situació actual al Parlament, al voltant de les negociacions entre la CUP i Junts pel Sí per la investidura de la persidència del Govern de la Generalitat, va recordar que "no podem pretendre que la CUP deixi de ser la CUP; no sabem si al final votarem al senyor Mas, però el que sí que sabem és que hem de posar l'accent en l'acord per desenvolupar els 9 punts de l'annex de la resolució aprovada al Parlament".